ΓΡΑΠΤΗ ΕΡΩΤΗΣΗ E-1850/98

υποβολή: Carlos Pimenta (PPE) προς την Επιτροπή

(12 Ιουνίου 1998)

Θέμα: Οικονομική ενίσχυση που χορηγήθηκε στο πλαίσιο της παύσης λειτουργίας των πυρηνικών εγκαταστάσεων του Τσερνομπύλ για την αποπεράτωση των αντιδραστήρων Κ2 και R4 στην Ουκρανία.

1. Έχοντας υπόψη την ανησυχία του κοινού σχετικά με την πυρηνική ασφάλεια καθώς και τις οικονομικές δεσμεύσεις που αναλήφθηκαν σχετικά με την παύση λειτουργίας των πυρηνικών εγκαταστάσεων του Τσερνομπύλ και την αποπεράτωση των αντιδραστήρων Κ2 και R4, πώς δικαιολογεί η Επιτροπή την προφανή απομάκρυνση από τα συμπεράσματα των δύο εκθέσεών της του 1997, που χρηματοδοτήθηκαν από την ΕΤΑΑ, σύμφωνα με τις οποίες οι εναλλακτικές λύσεις των αντιδραστήρων Κ2 και R4 θα έπρεπε να απορριφθούν; Έχει η Επιτροπή στην κατοχή της τη νέα μελέτη που τάσσεται υπέρ της εναλλακτικής αυτής λύσης; Είναι διατεθειμένη να διοργανώσει ανοικτή συζήτηση σχετικά με τα συμπεράσματα της μελέτης αυτής και με εκείνα που υποβλήθηκαν το 1977;

2. Ποιές εγγυήσεις παρέσχε η Ουκρανία σχετικά με την παύση λειτουργίας των εγκαταστάσεων του Τσερνομπύλ σε αντάλλαγμα για την αποπεράτωση των δύο αντιδραστήρων και την επιστροφή των δαπανών για τις εργασίες αποπεράτωσης;

3. Θεωρεί η Επιτροπή ότι οι εκτιμήσεις όσον αφορά τις επενδύσεις και τις προθεσμίες για την αποπεράτωση των αντιδραστήρων Κ2 και R4 είναι αξιόπιστες; Σε ποιό βαθμό έχει ληφθεί υπόψη η εμπειρία που αποκτήθηκε στο πλαίσιο αυτού που φαίνεται να αποτελεί το πιο ευνοϊκό παράδειγμα αποπεράτωσης πυρηνικού σταθμού στη Δημοκρατία της Τσεχίας;

4. Ποιά απάντηση μπορεί να δώσει η Επιτροπή στην πρόσφατη ερώτηση του Κοινοβουλίου σχετικά με τη χρησιμοποίηση του ουκρανικού ποσοστού κοινοτικής χρηματοδότησης που χορηγήθηκε ήδη για το Τσερνομπύλ; Ποιές εγγυήσεις διαθέτει η Επιτροπή όσον αφορά την μελλοντική διαχείριση των διατεθέντων κονδυλίων; Ποιό είναι το συνολικό ύψος του ποσού (δωρεές και δάνεια) που διατέθηκε ήδη για τον πυρηνικό σταθμό του Τσερνομπύλ και την αποπεράτωση των αντιδραστήρων Κ2 και R4 μετά το πυρηνικό ατύχημα;

5. Η αποπεράτωση και η παύση λειτουργίας με μέτρα απόλυτης ασφάλειας του Τσερνομπύλ και των αντιδραστήρων Κ2 και R4 συνεπάγεται συμπληρωματική χρηματοδότηση από τη Δύση ύψους 2,4 δισ. δολλαρίων, το μεγαλύτερο μέρος της οποίας θα προέρχεται από την ΕΕ. Η αποδέσμευση των κονδυλίων αυτών θα αποκλείει κάθε άλλη χρηματοδότηση για την ενεργειακή επάρκεια της Ουκρανίας, που γενικά θεωρείται ως ύψιστη προτεραιότητα;

6. Δεδομένου ότι η κύρια οικονομική υποχρέωση βαρύνει την ΕΕ, διαθέτει η Επιτροπή οποιαδήποτε στοιχεία σχετικά με το βαθμό συμμετοχής εταιρειών εντός και εκτός της ΕΕ για την υλοποίηση των έργων αυτών;

Απάντηση του κ. van den Broek εξ ονόματος της Επιτροπής

(8 Ιουλίου 1998)

1. Η Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ) ολοκλήρωσε πρόσφατα μια εκτεταμένη μελέτη για τις οικονομικές πλευρές του Khmelnitsky 2 και Rovno 4 (Κ2R4). Η έκθεση αυτή θα διατίθεται ως μέρος της διαδικασίας διαβούλευσης του κοινού και θα διαβιβασθεί από τις ουκρανικές αρχές.

2. Το κλείσιμο του πυρηνικού σταθμού ηλεκτροπαραγωγής του Τσερνομπίλ (ΠΣΗ) είχε συμφωνηθεί από την ουκρανική κυβέρνηση με το μνημόνιο συμφωνίας (ΜΣ) που υπογράφηκε με την Ομάδα των επτά πιο βιομηχανοποιημένων χωρών (G7) και την Επιτροπή το 1995. Το κλείσιμο του Τσερνομπίλ θα αποτελέσει μέρος των προϋποθέσεων που επισυνάπτονται στην εκτέλεση των δανείων της Ευρατόμ και της ΕΤΑΑ. Οι δανειστές θα πάρουν τα αναγκαία μέτρα ασφαλείας (εγγύηση του κράτους και άλλα) ώστε να εξασφαλισθεί η ορθή εξυπηρέτηση των δανείων τους.

3. Όσον αφορά τα έργα αυτού του είδους, οι εκτιμήσεις που αφορούν το κόστος των επενδύσεων και το χρονικό πλαίσιο για την ολοκλήρωση του Κ2R4 υπόκεινται σε συνεχή βελτίωση, με βάση τις διαθέσιμες πληροφορίες και μελέτες.

4. Η διαχείριση αυτών των χορηγούμενων κονδυλίων για τα έργα του Τσερνομπίλ εξαρτάται από τις πηγές χρηματοδότησης (ΕΤΑΑ λογαριασμός πυρηνικής ασφάλειας, ΕΤΑΑ κονδύλιο προστατευτικού καλύμματος, Tacis). Η διαχείριση του χορηγούμενου δανείου προβλέπεται ότι θα ευθυγραμμίζεται με τις εφαρμοζόμενες διαδικασίες για τα δάνεια της Ευρατόμ και τα δάνεια της ΕΤΑΑ. Η κοινοτική χρηματοδότηση που χορηγείται σύμφωνα με το πρόγραμμα Tacis στην Ουκρανία για την εφαρμογή του ΜΣ ανέρχεται σε 100 εκατ. ECU, χωρίς να περιλαμβάνεται η συνεισφορά για το κονδύλιο του προστατευτικού καλύμματος.

5. Η χρηματοδότηση των έργων πουτ αφορούν το Τσερνομπίλ δεν εξαιρεί κάθε άλλη χορήγηση κονδυλίων για την ενίσχυση της ενεργειακής αποτελεσματικότητας της Ουκρανίας. Το πρόγραμμα Tacis συνεχίζει να στηρίζει αυτού του είδους τα σχέδια στο πλαίσιο των ουκρανικών εθνικών προγραμμάτων δράσης.

6. Σύμφωνα με τα χρηματοδοτούμενα έργα του προγράμματος Tacis, μόνο εταιρείες από την Κοινότητα και από τις χώρες που επωφελούνται από το πρόγραμμα Tacis μπορούν να συμμετάσχουν στις συμβάσεις αυτές. Σύμφωνα με το πρόγραμμα χορήγησης ειδικών κονδυλίων της ΕΤΑΑ, η Κοινότητα θα λαμβάνει σε τακτά χρονικά διαστήματα πληροφορίες για την διάθεση των συμβάσεων. Θα πρέπει όμως να εκτιμηθεί ότι πολλές από αυτές τις συμβάσεις είναι πιθανόν μάλλον να δοθούν σε κοινοπραξίες εταιρειών από την Κοινότητα αλλά και εταιρείες μη κοινοτικής προέλευσης.